Mikið vatn hefur til sjávar runnið síðan André Citroën kynnti sinn fyrsta bíl til sögunnar í júlí árið 1919 , hinn svokallaða A Type Citroën . Útlit þess bíls er fremur kunnuglegt fyrir ökutæki þess tíma , en er leið á öldina fóru Citroën-bílar að marka sér skýra sérstöðu útlitslega séð , eins og með tilkomu hinna goðsagnakenndu Citroën-bragga , sem smíðaðir voru á tímabilinu 1948 til 1990 . Auk þess er óhætt að segja , miðað við þá frönsku bíla sem ég hef sjálfur persónulega reynslu af , að einkenni Citroën-bifreiðar er að aksturinn er lipur og mjúkur og stýrið létt . Sú tilfinning virðist loða við franska bíla almennt . Það mætti lýsa útliti sumra Citroën-bíla sem sérviskulegu , og það á einnig við um Citroën C5 Aircross . Í honum eru t.d. litlar holur eða hólf sem ekki þjóna neinum sérstökum tilgangi , nema þá því að vekja athygli og eftirtekt á vegum úti , eða í borgarumferðinni , og spila með heildarútlitinu . Í hönnuninni er gætt að samræmi í útliti inni og úti , auk þess sem í C5 er vitnað skemmtilega til annarra Citroën-tegunda eins og Citroën Cactus . Innra byrði afturhurða minnir þannig á hið einkennandi og upphleypta „ Cactus hliðarmynstur “ . C5 Aircross er sem sagt þónokkuð fyrir augað . Sá bíll sem ég fékk í hendur var dökkgrár , og liturinn sómdi sér vel með rauða skreytilitnum á hlið , á framhlið og í burðarbogum á toppi . Afturgluggar eru skyggðir , sem gerir einnig mikið fyrir útlitið og stílinn , að ónefndum framljósabúnaðinum , sem er einkar nútímalegur og fallegur á að líta . Útsýni um afturglugga í skotti var hins vegar ekkert frábært . Fleiri hlutir sem heilluðu voru aðgengilegt og laglegt viðmót upplýsingakerfisins , lipur og meðfærileg gírstöng , og pláss var sérstaklega gott í hólfi milli framsæta . Hólfið er reyndar svo djúpt að það er auðvelt að týna hlutum þar ofan í ef maður gætir ekki að sér ! Þá er hanskahólfið sömuleiðis rúmgott , en hurðin er svo stór og opnast svo vel að gæta verður að því að hlutir velti ekki út úr hólfinu og niður á gólf þegar opnað er upp á gátt . Fremst fyrir framan gírstöngina er gott pláss fyrir farsíma sem hægt er að hlaða þar þráðlaust . Er það mikill kostur fyrir nútímamanninn . Bíllinn sem ég prófaði var með innbyggðri akstursmyndavél sem tekur upp og geymir upptökur af akstri , en þetta er hugsað til öryggis ef maður lendir í óhappi , að eiga þá myndband af atvikinu . Hægt er að vinna með þetta á fleiri en einn veg í gegnum smáforrit sem hægt er að hlaða niður í símann . Pláss í aftursætum er viðunandi fyrir fætur og gott fyrir höfuð . Það er auk þess afar góður kostur í þessum bíl , eins og reyndar í fleiri Citroën-bílum , að hægt er að færa til hvert og eitt aftursætanna , fram og til baka , og halla þeim aftur hverju fyrir sig . Enn fremur leggjast þau mjög flöt niður sem hjálpar töluvert til við flutninga , en ég hreifst af góðu plássi í skotti á þessum bíl . Inn í það er hægt að stafla mörgum töskum , pökkum og pinklum , eða skutla þar inn reiðhjóli með sæmilega góðu móti . Þá er ónefndur sá bráðskemmtilegi fídus að geta sveiflað fæti undir afturstuðaranum og opnað þannig afturhlerann , sem er einkar hentugt þegar fangið er fullt , eða þegar maður nennir einfaldlega ekki að taka hendurnar upp úr vösunum á köldum degi . Sprækur í sportstillingu Eins og sagði hér að framan er C5 Aircross kvikur í hreyfingum , og þá sérstaklega var hann sprækur í sportstillingunni . Ég er enn að læra að nota og treysta bakkmyndavélum svo vel sé . Í Citroën er boðið þar upp á mismunandi sjónarhorn sem eiga að hjálpa , 180 gráðu sýn , aðdráttarsýn , sjálfvirka sýn og staðlaða sýn . Hvað öryggiskerfið varðar þá gefur bíllinn manni vinalega áminningu þegar farið er yfir löglegan hámarkshraða með því að láta umferðarmerkin í mælaborðinu verða bleikrauð . Sem jepplingur er Aircross ekki dýr í samanburði við aðra sambærilega bíla á markaðnum , og hægt að fá hann undir fjórum milljónum , þó að sá sem hér sé skrifað um hafi verið ögn betur búinn og dýrari eftir því . Hér er á ferðinni praktískur fjölskyldubíll sem hentar hvort sem er til flutninga á fólki eða farmi , nema hvort tveggja sé .